«Уэшхым и щIэблэ»
Мэлбахъуэ Тимборэ и цIэр зезыхьэ Лъэпкъ библиотекэм «Уэшхым и щIэблэ» фIэщыгъэм щIэт гъэлъэгъуэныгъэ къыщызэIуахащ. КъБР-м лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и центрым и лэжьакIуэхэмрэ сурэттех цIэрыIуэ Боташев Расулрэ къызэрагъэпэща выставкэр аутизм зиIэ сабийхэм яхуэгъэпсат.
Гъэлъэгъуэныгъэр къыщызэIуахым хэтащ КъБР-м лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министр Тюбеев Альберт, абы и къуэдзэ Ацкъан Ратмир, Налшык къалэм лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и центрым и унафэщI Канунниковэ Татьянэ, чристэн члисэхэм я благочиннэ Бобылёв Валентин, КъБР-м ис муслъымэнхэм я IуэхущIапIэм и унафэщIым и къуэдзэ Амщыкъуэ Анжелэ сымэ.
— Сэ гъэщIэгъуэн сщыхъуащ цIыкIухэм я IэдакъэщIэкI сурэт телъыджэхэр. Гъэлъэгъуэныгъэм къекIуэлIа дэтхэнэми ди нэгу щIокI цIыкIухэм зэфIэкI телъыджэхэр зэраIэр. АдэкIи я Iэзагъэм зрагъэужьыну сохъуэхъу. Си фIэщ мэхъу абыхэм я мурадыр къазэрехъулIэнур, — жиIащ Тюбеев Альберт.
КъБКъУ-м и спорт клубым и унафэщI Къуныжь Рустамрэ Медицинэ колледжым и щIалэгъуалэ зэгухьэныгъэм и волонтёрхэмрэ аутизм къызэуз сабий зиIэ унагъуэхэм Iуащхьэмахуэ лъапэ зыплъыхьакIуэ зэрашэнумкIэ сертификат иратащ.
Москва къалэм щыIэ «Созидание» жылагъуэ зэгухьэныгъэм сабийхэр саугъэтхэмкIэ игъэгуфIащ, IэфIыкIэ Iэни къахуигъэуващ, «Эристофф» рестораным ныбжьыщIэхэм тортышхуэ къахуригъэшащ.
Сабийхэм фIыуэ ялъагъу таурыхъхэм хэт лIыхъужьхэм я фащэкIэ хуэпауэ Музыкэ театрым и лэжьакIуэхэм ягъэзэщIа уэрэд, къафэ нэжэгужэхэм цIыкIухэм я гукъыдэжыр къиIэтащ.
Инэрокъуэ Данэ.
Сурэтхэр Къарей Элинэ трихащ.
